Gandia es promociona a la Fira de Moscú per atraure el mercat rus
14 març 2018

## Gandia es promociona a la Fira de Moscú per atraure el mercat rus14 març 2018Última actualització: 14 juliol 2025

![](../gestion/img/IMG_3118.JPG)  
  

Una delegació de Turisme de l’Ajuntament de Gandia, encapçalada per la tècnica de Turisme, Olatz Megía, s’ha desplaçat a Moscú, per tal de participar en la fira de turisme MITT, que se celebra fins al dijous. MITT representa un dels espectacles més grans del comerç de viatges i turisme en Rússia, i un important punt de trobada per a la indústria així com una molt bona oportunitat d’establir contactes amb professionals i clients. L’objectiu de l’Ajuntament és atraure i consolidar el mercat rus, el qual ha començat a prendre el vol en Gandia. Segons dades de les Oficines de Turisme, al 2017 s’ha produït un augment de russos (14% més que 2016).  
  
Gandia està present a l’estand de Tourespaña sota la marca Comunitat Valenciana y València Turisme. La delegació de Gandia ha mantingut reunions amb agents i touroperadors russos (Vremia, Natalie Tours, Tez Tours, entre d’altres) i este matí, Dyana Kryzhanovskaya, que té un receptiu a Gandia especialitzat en turisme rus, ha realitzat una presentació per a agències de viatge i touroperadors donant a conéixer els recursos patrimonials, paisatgístics, culturals i gastronòmics de la ciutat. “_Els hem contat que tenim una platja espectacular, que som bressol dels Borja (la família valenciana més universal), que tenim el Palau Ducal, que és una ciutat perfecta per a practicar esport, que tenim festes i esdeveniments tots els dies de l’any, com les Falles, la Setmana Santa, i que este estiu hi haurà concerts de la mà de Pirata Rock i Escena Gandia_”, ha indicat la tècnica de Turisme, **Olatz Megía**.  
  
L’Ajuntament, a més a més, ha distribuÏt al voltant de mil fullets d’història, gastronomia, senderisme, platja, etcètera amb la intenció de promocionar la ciutat.  
Els turistes russos tenen les següents característiques: despesa elevada (al voltant de 120 euros per persona al dia i de 1.730 euros per persona durant el viatge), inquietuds culturals i allotjament en hotels de categoria superior. Els viatgers russos han suposat un increment del 70% a la Comunitat Valenciana en 2017 i de cada cent russos que viatgen a Espanya, 15 ho fan a la Comunitat Valenciana.